जोधपुर (राजस्थान): जोधपुर हाईकोर्ट प्रवचन कर्ता आसाराम के खिलाफ बलात्कार के मामले में फैसला जेल की अदालत से सुनाने के बारे में राजस्थान पुलिस की याचिका पर मंगलवार को सुनवाई करेगा। पुलिस ने शहर में कानून व्यवस्था की समस्या पैदा नहीं हो इसके लिए अदालत से जेल में ही अदालत लगाकर मामले में फैसला सुनाने की गुजारिश की है। इस मामले में 25 अप्रैल को फैसला सुनाए जाने की उम्मीद है। पुलिस आयुक्त अशोक राठौड़ ने कहा कि बलों ने न्यायपालिका से अनुरोध किया है कि वह अदालत से मामले में फैसला नहीं सुनाए क्योंकि इससे अदालत परिसर में सुरक्षाबलों और आसाराम के अनुयायियों के बीच झड़प हो सकती है। उन्होंने उन खबरों से भी इंकार किया कि पुलिस ने अदालत से मामले में फैसला 25 अप्रैल की बजाय 17 अप्रैल को ही सुनाने का अनुरोध किया है।